ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Οκτωβρίου 1993 σχετικά με τη δημιουργία διευρωπαϊκού οδικού δικτύου (93/629/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75,

την πρόταση της Επιτροπής (1),

την γνώμη του Ευρωπαϊκού Κοινοβουλίου (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η λειτουργία της εσωτερικής αγοράς απαιτεί την ενίσχυση της αποτελεσματικότητας των δικτύων υποδομής των μεταφορών μεταξύ των περιφερειών της Κοινότητας-

ότι η οδική υποδομή διαδραματίζει θεμελιώδη οικονομικό και κοινωνικό ρόλο στη μεταφορά εμπορευμάτων και προσώπων τόσο στο εσωτερικό της Κοινότητας όσο και στη σύνδεση με τις τρίτες χώρες-

ότι είναι ανγκαίο να υλοποιηθεί η διασύνδεση των εθνικών δικτύων με την κατασκευή και των υπολειπόμενων συνδέσεων και να επέλθουν οι αναγκαίες βελτιώσεις στις υφιστάμενες συνδέσεις, προκειμένου να βελτιωθεί η πρόσβαση στις περιφέρειες και να ενισχυθεί η οικονομική και κοινωνική συνοχή σε ολόκληρη την Κοινότητα-

ότι πρέπει εδώ να ληφθεί υπόψη ιδίως η ανάγκη να συνδεθούν οι νησιωτικές, οι μεσόγειες και οι περιφερειακές περιοχές με τις κεντρικές περιοχές της Κοινότητας-

ότι η οδική υποδομή είναι αναγκαία για τις μεικτές μεταφορές-

ότι τα κατευθυντήρια σχήματα των δικτύων υποδομής μεταφορών έχουν ενδεικτικό και εξελικτικό χαρακτήρα και τείνουν σταδιακά προς σύστημα μεικτών μεταφορών-

ότι οι προτάσεις που θα υποβάλει μεταγενέστερα η Επιτροπή στο Συμβούλιο, με στόχο τον καθορισμό ενός συνόλου προσανατολισμών για τα διευρωπαϊκά δίκτυα στον τομέα της υποδομής των μεταφορών, θα έχουν κριτήρια βάσει των οποίων θα επιλέγονται οι δράσεις ή τα σχέδια που θα συμπεριλαμβάνονται στα διάφορα δίκτυα-

ότι ενόψει ενδεχόμενης συμβολής της Κοινότητας στη χρηματοδότηση των σχεδίων τα οποία προβλέπει η παρούσα απόφαση, στα πλαίσια χρηματοδοτικών μέσων ειδικών για την υποδομή των μεταφορών, θα ήταν σκόπιμο να προβλεφθεί ανάλυση κόστους/ωφελείας των σχεδίων στην οποία θα λαμβάνονται υπόψη τα οικονομικά, κοινωνικά και περιβαλλοντικά πλεονεκτήματά τους,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το σχέδιο διευρωπαϊκού οδικού δικτύου που παρουσιάζεται στους επισυναπτόμενους χάρτες, αποτελείται από υψηλής ποιότητας αυτοκινητόδρομους και οδούς.

Η υλοποίηση και η λειτουργικότητα αυτού του δικτύου διασφαλίζονται:

- με την κατασκευή των υπολειπόμενων συνδέσεων και τη βελτίωση των υφιστάμενων συνδέσεων, όπου αυτό είναι αναγκαίο,

- με την εφαρμογή προηγμένων οδικών συστημάτων τηλεματικής και την ανάπτυξη τεχνικών συστημάτων ρύθμισης της κυκλοφορίας.

Άρθρο 2

Στο μέτρο του δυνατού και λαμβανομένων, ιδίως, υπόψη των αντικειμενικών οικονομικών περιορισμών των κρατών μελών, οι κατωτέρω δράσεις κοινοτικού ενδιαφέροντος θα πρέπει να αρχίσουν εντός χρονικής προοπτικής δέκα ετών:

α) υλοποίηση των υπολειπόμενων συνδέσεων, ιδίως των συνδέσεων επί των διασυνοριακών ενδοκοινοτικών αξόνων και των συνδέσεων που ενδιαφέρουν τις περιφερειακές ή τις μεσόγειες περιοχές-

β) βελτίωση των υφισταμένων κυρίων συνδέσεων στους διασυνοριακούς άξονες και στους άξονες οι οποίοι ενδιαφέρουν τις περιφερειακές ή τις μεσόγειες περιοχές ή συνδέουν τις περιοχές αυτές με τις κεντρικές περιοχές της Κοινότητας-

γ) συνδέσεις μεταξύ των τρίτων χωρών και της Κοινότητας:

- συνδέσεις με τις σκανδιναβικές χώρες,

- συνδέσεις με τις χώρες της Κεντρικής και Ανατολικής Ευρώπης,

- συνδέσεις με την Βόρειο Αφρική-

δ) συνδέσεις μεικτών μεταφορών, ενόψει ιδίως δημιουργίας αξόνων συνδυασμένων μεταφορών-

ε) οδοί παράκαμψης των κυριότερων αστικών κέντρων που περιλαμβάνονται στο διευρωπαϊκό δίκτυο-

στ) σχέδια ρύθμισης της κυκλοφορίας, συμπεριλαμβανομένων των σχεδίων επίδειξης.

Άρθρο 3

Το κατευθυντήριο σχέδιο του δικτύου έχει ενδεικτικό χαρακτήρα. Προορίζεται να ενθαρρύνει τις δράσεις των κρατών μελών και, ενδεχομένως, της Κοινότητας, για την κατασκευή έργων που αποτελούν τμήμα του δικτύου, προκείμενου να εξασφαλιστεί η συνοχή και η διαλειτουργικότητά του.

Η παρούσα απόφαση δεν προδικάζει τη χρηματοδοτική δέσμευση κράτους μέλους ή της Κοινότητας.

Άρθρο 4

Η παρούσα απόφαση απευθύνεται στα κράτη μέλη.

Εφαρμόζεται έως τις 30 Ιουνίου 1995.

Το Συμβούλιο, αποφασίζοντας σύμφωνα με τους όρους της συνθήκης, θα εκδώσει νέες ρυθμίσεις σχετικά με τα διευρωπαϊκά δίκτυα στον τομέα της υποδομής των μεταφορών, με προσανατολισμό τις συνδυασμένες μεταφορές, οι οποίες θα αρχίσουν να ισχύουν το αργότερο την 1η Ιουλίου 1995.

Οι σχετικές προτάσεις της Επιτροπής συνοδεύονται από έκθεση περί την εφαρμογή της παρούσας απόφασης.

Βρυξέλλες, 29 Οκτωβρίου 1993.

Για το Συμβούλιο

Ο Πρόεδρος

R. URBAIN

(1) ΕΕ αριθ. C 236 της 15. 9. 1992, σ. 5.(2) Γνώμη που διατυπώθηκε στις 26 Οκτωβρίου 1993 (δεν δημοσιεύθηκε ακόμα στην Επίσημη Εφημερίδα).(3) ΕΕ αριθ. C 19 της 25. 1. 1993, σ. 32.

ΠΑΡΑΡΤΗΜΑ

ΕΥΡΩΠΑΪΚΕΣ ΚΟΙΝΟΤΗΤΕΣ ΚΑΤΕΥΘΥΝΤΗΡΙΟ ΣΧΕΔΙΟ ΔΙΕΥΡΩΠΑΪΚΟΥ ΟΔΙΚΟΥ ΔΙΚΤΥΟΥ (ΟΡΙΖΩΝ 2002)

` = Τμήμα που απαιτεί διεξοδική εξέταση.